થોડાં વર્ષો પહેલાં ‘ધ પૃથ્વી થિયેટર યરબુક’ પ્રગટ થતી હતી. દર વર્ષે એક નાટ્ય કલાકાર વિશેનું ડાયરીનુમા પુસ્તક. કલેક્ટર્સ આયટમ રહેતી. મારી પાસે હબીબ તન્વીર અને સત્યદેવ દુબે પરની યરબુક્સ છે. બંનેય થિયેટર ક્ષેત્રના નેશનલ લેવલના મહારથીઓ. હબીબ તન્વીરને તો તમે કેટલીક ફિલ્મોમાં જોયા હશે. કેતન મહેતાવાળી ‘સરદાર’ ફિલ્મ એમનાથી ઓપન થાય છે. સત્યદેવ દુબે પણ ક્યારેક ફિલ્મોમાં દેખાતા. ૧૯૭૫માં ‘દીવાર’માં નવાસવા કૂલી તરીકે યંગ સત્યદેવ દુબે દેખાયેલા જે સામંતના માણસોને વીકલી બે રૂપિયાનો હપ્તો આપવાનો ઈન્કાર કરે છે (મૈં નહીં દૂંગા, મૈં ક્યૂં દૂંગા, બહન કી શાદી કરાની હૈ, દહેજ કે લિયે પૈસે જોડને હૈ) અને ટ્રક નીચે એને કુચલી નાખવામાં આવે છે. બીજા અઠવાડિયે એક ઔર કૂલી હપ્તો આપવાનો ઈન્કાર કરીને ડૉક પર (તેમ જ બૉક્સ ઓફિસ પર) ઈતિહાસ સર્જે છે!